Document ID: 32007R1376

UREDBA KOMISIJE (ES) št. 1376/2007
z dne 23. novembra 2007
o spremembi Priloge I k Uredbi (ES) št. 304/2003 Evropskega parlamenta in Sveta o izvozu in uvozu nevarnih kemikalij
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe (ES) št. 304/2003 Evropskega parlamenta in Sveta z dne 28. januarja 2003 o izvozu in uvozu nevarnih kemikalij (1) ter zlasti člena 22(4) Uredbe,
ob upoštevanju naslednjega:
(1)
Uredba (ES) št. 304/2003 izvaja Roterdamsko konvencijo o postopku soglasja po predhodnem obveščanju (postopek PIC) za nekatere nevarne kemikalije in pesticide v mednarodni trgovini, ki je bila podpisana 11. septembra 1998 in odobrena v imenu Skupnosti s Sklepom Sveta 2003/106/ES (2).
(2)
Prilogo I k Uredbi (ES) št. 304/2003 je treba spremeniti, da bi se upošteval ureditveni ukrep glede nekaterih kemikalij, sprejet v skladu z Direktivo Sveta 76/769/EGS z dne 27. julija 1976 o približevanju zakonov in drugih predpisov držav članic v zvezi z omejitvami pri trženju in uporabi nekaterih nevarnih snovi in pripravkov (3), Direktivo Sveta 91/414/EGS z dne 15. julija 1991 o dajanju fitofarmacevtskih sredstev v promet (4), Direktivo 98/8/ES Evropskega parlamenta in Sveta z dne 16. februarja 1998 o dajanju biocidnih pripravkov v promet (5) in drugo zakonodajo Skupnosti. Kadar se omejitve, uvedene z navedenimi akti, začnejo izvajati šele ob poznejšem datumu, se zaradi lažjega izvajanja pred temi datumi tudi obveze, ki jih predpisuje Uredba (ES) št. 304/2003, ne smejo začeti uporabljati.
(3)
V skladu z Direktivo 76/769/EGS je industrijska uporaba perfluorooktan sulfonatov strogo omejena in jih je zato treba dodati seznamoma kemikalij, ki sta vključena v dela 1 in 2 Priloge I k Uredbi (ES) št. 304/2003.
(4)
Odločeno je bilo, da se snovi dimetenamid, fosalon, alaklor, tiodikarb, oksidemeton-metil, kaduzafos, karbofuran, karbosulfan in haloksifop-R ne vključijo kot aktivne snovi v Prilogo I k Direktivi 91/414/EGS in se tako ne smejo uporabljati kot pesticidi ter jih je zato treba dodati seznamoma kemikalij, ki sta vključena v dela 1 in 2 Priloge I k Uredbi (ES) št. 304/2003.
(5)
Odločeno je bilo, da se karbaril in triklorfon ne vključita kot aktivni snovi niti v Prilogo I k Direktivi 91/414/EGS niti v priloge I, IA ali IB k Direktivi 98/8/ES in se tako ne smeta uporabljati kot pesticida ter ju je zato treba dodati seznamoma kemikalij, ki sta vključena v dela 1 in 2 Priloge I k Uredbi (ES) št. 304/2003.
(6)
Odločeno je bilo, da se malation ne vključi kot aktivna snov v Prilogo I k Direktivi 91/414/EGS in se tako ne sme uporabljati v podskupini pesticidi skupine fitofarmacevtskih sredstev ter jo je zato treba dodati seznamu kemikalij, ki je vključen v del 1 Priloge I k Uredbi (ES) št. 304/2003.
(7)
Odločeno je bilo, da se fenitrotion, diklorvos, diazinon in diuron ne vključijo kot aktivne snovi v Prilogo I k Direktivi 91/414/EGS in se tako ne smejo uporabljati v podskupini pesticidi skupine fitofarmacevtskih sredstev ter jih je zato treba dodati v del 1 Priloge I k Uredbi (ES) št. 304/2003, in sicer kljub temu, da so bile te snovi že opredeljene in priglašene za presojo v skladu z Direktivo 98/8/ES ter lahko države članice še naprej izdajajo dovoljenja zanje, dokler ne bo sprejeta odločitev v skladu z navedeno direktivo.
(8)
Direktiva 91/414/EGS v členu 8(2) določa, da lahko država članica v dvanajstih letih registrira za dajanje v promet fitofarmacevtska sredstva, ki vsebujejo aktivne snovi. Ta rok je bil podaljšan z Uredbo Komisije (ES) št. 2076/2002 z dne 20. novembra 2002 o podaljšanju roka iz člena 8(2) Direktive Sveta 91/414/EGS in o nevključitvi nekaterih aktivnih snovi v Prilogo I k navedeni direktivi ter o odvzemu registracij za fitofarmacevtska sredstva, ki vsebujejo te snovi (6). Ker pred potekom roka, določenega za navedeni snovi, ni bila sprejeta nobena direktiva o vključitvi aktivnih snovi azinfos-metil in vinklozolin v Prilogo I k Direktivi 91/414/EGS, so morale države članice z učinkom od 1. januarja 2007 preklicati nacionalne registracije za fitofarmacevtska sredstva, ki vsebujejo navedeni snovi. Zato se aktivnih snovi azinfos-metil in vinklozolin ne sme uporabljati kot pesticidov in ju je treba dodati seznamu kemikalij, ki je vključen v del 1 Priloge I k Uredbi (ES) št. 304/2003.
(9)
Prilogo I k Uredbi (ES) št. 304/2003 je zato treba ustrezno spremeniti.
(10)
Ukrepi, predvideni s to uredbo, so v skladu z mnenjem odbora, ustanovljenega s členom 29 Direktive 67/548/EGS -
SPREJELA NASLEDNJO UREDBO:
Člen 1
Priloga I k Uredbi (ES) št. 304/2003 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 23. novembra 2007

Labels: 3
1
20